CELEX: 32006R1784
Language: lv
Date: 2006-12-04 00:00:00
Title: Komisijas Regula (EK) Nr. 1784/2006 ( 2006. gada 4. decembris ), ar ko groza Eiropas Parlamenta un Padomes Regulu (EK) Nr. 2037/2000 attiecībā uz reaģentu izmantošanu

5.12.2006   
            
            
               LV
            
            
               Eiropas Savienības Oficiālais Vēstnesis
            
            
               L 337/3
            
         
      KOMISIJAS REGULA (EK) Nr. 1784/2006
   (2006. gada 4. decembris),
   ar ko groza Eiropas Parlamenta un Padomes Regulu (EK) Nr. 2037/2000 attiecībā uz reaģentu izmantošanu
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2000. gada 29. jūnija Regulu (EK) Nr. 2037/2000 par vielām, kas noārda ozona slāni (1), un jo īpaši tās 2. panta sešpadsmitā ievilkuma trešo teikumu,
   tā kā:
   
               (1)
            
            
               Tetrahlorogleklis, ozonu noārdoša viela, ir iekļauts Regulas (EK) Nr. 2037/2000 I pielikuma ierobežojamo vielu sarakstā IV grupā, un tādēļ saskaņā ar šo regulu tam piemēro lietošanas ierobežojumus.
            
         
               (2)
            
            
               Ņemot vērā jaunāko informāciju un tehnikas sasniegumus, par kuriem paziņojusi Monreālas Protokola Tehniskā komiteja par reaģentiem attiecībā uz vielām, kas noārda ozona slāni, 2004. gada oktobra progresa ziņojumā (2), Monreālas Protokola puses 2005. gada decembra septiņpadsmitajā sanāksmē pieņēma Lēmumu XVII/7 (3). Konkrētāk, ar Lēmumu XVII/7 tetrahloroglekli iekļauj pārskatītajā Lēmuma X/14 A tabulā kā reaģentu radioaktīvi iezīmēta ciānkobalamīna ražošanai, kas ir medikaments, kuru izmanto iespējamā B12 vitamīna trūkumu diagnosticēšanai.
            
         
               (3)
            
            
               Pašreiz tetrahloroglekļa izmantošana par reaģentu radioaktīvi iezīmēta ciānkobalamīna ražošanai Kopienā ir aizliegta ar Regulu (EK) Nr. 2037/2000. Lai šādu lietojumu atļautu saskaņā ar iepriekšminēto lēmumu, par kuru nesen Monreālas Protokola ietvaros tika panākta vienošanās, ir jāgroza regulas VI pielikums.
            
         
               (4)
            
            
               Šajā regulā paredzētie pasākumi ir saskaņā ar Komitejas atzinumu, kas izveidota atbilstoši Regulas (EK) Nr. 2037/2000 18. panta 1. punktam,
            
         IR PIEŅĒMUSI ŠO REGULU.
   1. pants
   Regulas (EK) Nr. 2037/2000 VI pielikumu aizstāj ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2006. gada 4. decembrī
      
         
            Komisijas vārdā —
         
            Komisijas loceklis
         
         Stavros DIMAS
         
      
   
   
      (1)  OV L 244, 29.9.2000., 1. lpp. Regulā jaunākie grozījumi izdarīti ar Regulu (EK) Nr. 1366/2006 (OV L 264, 25.9.2006., 12. lpp.).
   
      (2)  Tehniskās komitejas par reaģentiem ziņojums, 2004. gada oktobris, 17. lpp. (http://hq.unep.org/ozone/teap/Reports/PATF/PATF_Report2004.pdf)
   
      (3)  Monreālas Protokola pušu septiņpadsmitā sanāksme 2005. gadā, Lēmums XVII/7: Ierobežojamu vielu saraksts – lietošana par reaģentiem (http://hq.unep.org/ozone/Meeting_Documents/mop/17mop/17mop-11.e.pdf).
   
      PIELIKUMS
      
         
            “VI PIELIKUMS
            Procesi, kuros ierobežojamās vielas lieto kā reaģentus, kā minēts 2. panta sešpadsmitajā ievilkumā
            
                        a)
                     
                     
                        Tetrahloroglekļa izmantošana, lai likvidētu slāpekļa trihlorīdu hlora un nātrija sārma ražošanā;
                     
                  
                        b)
                     
                     
                        tetrahloroglekļa izmantošana, lai rekuperētu hloru no gāzes, kas rodas, ražojot hloru;
                     
                  
                        c)
                     
                     
                        tetrahloroglekļa izmantošana hlorkaučuka ražošanā;
                     
                  
                        d)
                     
                     
                        tetrahloroglekļa izmantošana izobutilacetofenona ražošanā (ibuprofēns kā sāpes remdinošs līdzeklis);
                     
                  
                        e)
                     
                     
                        tetrahloroglekļa izmantošana polifenilēnftalamīda ražošanā;
                     
                  
                        f)
                     
                     
                        tetrahloroglekļa izmantošana radioaktīvi iezīmēta ciānkobalamīna ražošanai;
                     
                  
                        g)
                     
                     
                        hlorfluorogļūdeņraža-11 izmantošana smalku poliolefīna šķiedru lokšņu ražošanā;
                     
                  
                        h)
                     
                     
                        hlorfluorogļūdeņraža-12 izmantošana Z-perfluorpoliēteru un bifunkcionālu atvasinājumu perfluorpoliēteru poliperoksīda prekursoru fotoķīmiskajā sintēzē;
                     
                  
                        i)
                     
                     
                        hlorfluorogļūdeņraža-113 izmantošana perfluorpoliēteru poliperoksīda starpsavienojumu samazināšanai perfluorpoliēterdiesteru ražošanā;
                     
                  
                        j)
                     
                     
                        hlorfluorogļūdeņraža-113 izmantošana perfluorpoliēterdiolu ar lielu funkcionālo grupu skaitu ražošanā;
                     
                  
                        k)
                     
                     
                        tetrahloroglekļa izmantošana ciklodīma ražošanā;
                     
                  
                        l)
                     
                     
                        halogenētu hlorfluorogļūdeņražu lietošana no a) līdz k) apakšpunktā minētajos procesos, kad tos izmanto, lai aizstātu hlorfluorogļūdeņražus vai tetrahloroglekli.”